Tulipán Tamás

**A JÓSLAT**

egyfelvonásos

ESZTER (24 éves hajadon nő)

LACI (28 éves nőtlen férfi)

GERGŐ (14 éves egyke fiú)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín: Egy többlakásos ház három erkélye: két erkély egymással szomszédos, a harmadik fölöttük található.*

*Eszter kijön az erkélyre, telefonál.*

ESZTER Szia, anya, már itthon vagyok, igen, kijöttem kicsit az erkélyre. … *(bosszúsan)* Mert a főnök annyira analóg! Nem akar hazaengedni minket, inkább átrendezi az irodákat. Ilyen az én szerencsém: mindenki otthon tesped én meg járhatok be minden nap a szutyok munkahelyemre. … Ne is kérdezd, az a ribanc arra vár, hogy hibázzak, és a helyemre üljön. De azt várhatja, nem ezért güriztem ennyit! Az igazgató meg azt lesi, mikor nyúlhat a szoknyám alá. Elegem van a férfiakból! … *(hevesen)* Mert eddig se találtam rendes pasit, a karanténban pedig már nem is fogok! … *(elgyengülve)* Például itt van ez a szomszéd srác. … Igen, de ő egy álompasi, elérhetetlen. … Igen, az operaénekes. … Komoly családból származik, művelt ember, mégis miről tudnék én vele beszélgetni? Két mondat után kiderülne, mekkora trampli vagyok. A komolyzenével meg ki lehet kergetni a világból. Semmi esélyem. … Igen, de rajtam nem segített, hogy eddig nem volt karantén. … Igen, rendben, neked is, szia! *(leteszi)*

GERGŐ *(a felső erkélyről)* Magányos vagy?

ESZTER Tessék?

GERGŐ Eszter! Gergő vagyok, tudod, a felső szomszéd.

ESZTER Szia, Gergő. Nem szép dolog kihallgatni mások beszélgetését.

GERGŐ Csak megsajnáltalak.

ESZTER Kedves vagy. Egy kicsit én is magamat.

GERGŐ Magányos vagyok, mint te. Most jobban, mint bármikor. Anyám se szeret. Csak olyankor törődik velem, mikor bánt. Teher vagyok. A barátaim sem hallgatnak meg.

ESZTER Most már én sajnállak téged.

GERGŐ Én is magamat. Kedves lány vagy.

ESZTER Most mennem kell. Remélem, hogy…

GERGŐ Tegnap azt ígérted, ma elmondhatom neked a jóslatokat.

ESZTER Igen, persze, tudom. Később, jó? Hosszú még a délután.

GERGŐ Rendben, várni foglak!

ESZTER Szia, Gergő. *(bemegy)*

*Laci kijön az Eszterrel szomszédos erkélyre, telefonál.*

LACI Igen, most ment be. Öregem, ez a szomszéd csaj... Eszméletlen jó nő ez az Eszter. … Dehogy fotózom! Hülye vagy? … Érd be annyival, hogy minden rendben van rajta, alulról fölfelé és fölülről lefelé is. Biztos hetente rárepül valaki. … Nem, mert elérhetetlen. Egyébként is, az ilyen csajok képtelenek a kedvességre, és mindent érdekből tesznek. Ebből van elegem. Komolyan mondom, irigylem, aki nő nélkül is képes élni. … Te vagy buzi! Nem azt mondom, hogy férfival, hanem hogy nő nélkül! Vágod a különbséget? … Lisztet? Dehogy. Van még egy kiló, elég erre a hónapra. … Kovászoljál te, engem hagyjál ezzel a baromsággal. … Jó, majd hívlak, csá! (leteszi)

GERGŐ Laci, te meleg vagy?

LACI Ezt nem hiszem el. Húzzál be az erkélyről, de gyorsan!

GERGŐ Nem hallgatóztam, becsszó!

LACI Én meg nem megyek fel és nem árullak be anyádnál.

GERGŐ Bemegyek, csak ne szólj neki, légy szí’!

LACI Hallani fogom, ha kint maradtál!

GERGŐ *(bentről kikiált)* Már be is mentem!

ESZTER *(kijön és meglepődik)* Ó… szia.

LACI Ó, szia.

*Egy kis zavart csend, mosolygás.*

LACI Ö… te is itthon vagy?

ESZTER Hát… úgy tűnik. Az erkélyemen állok.

LACI Úgy értem, itthonról dolgozol?

ESZTER Nem, eljárok. A főnököm nem kedveli a home office-t.

LACI Nálunk sosem lesz home office. Tudod, operaénekes vagyok.

ESZTER Tudom… *(megbánja és kimenti magát)* A falak nem elég vastagok.

LACI Ó… elnézést kérek a hangoskodásért, ez…

ESZTER Jaj, nem úgy értem. Elég vastagok… illetve nem elég vastagok, de nem ez a lényeg. A lényeg, hogy nem zavar, hogy hangosan énekelsz. De nem is annyira hangos… Hú, ebből hogy jövök ki?

LACI Értem, értem. Semmi baj. Örülök, ha nem kergetlek őrületbe. Tudod, nem mindenki bírja a komolyzenét.

ESZTER De én bírom. … Régóta szeretem.

LACI Ó, akkor megnyugodtam. Bár, kitalálhattam volna. Hisz egyszer sem kopogtál át, hogy duguljak el.

ESZTER Ugye?

LACI Lelombozó, hogy szomszédok vagyunk és még ennyit sem tudunk egymásról.

ESZTER A világ már csak ilyen. Ha vidéki vagy, a szomszéd utcában lakókat is ismered, ha városi, a tőszomszédodat sem.

LACI Igen. *(kínos csend)* Szóval eljársz melózni. Megkérdezhetem, mi a munkád?

ESZTER Egy nagyvállalat kreatív csoportjának vagyok a vezetője.

LACI Ezek szerint te is művészemberekkel dolgozol, mint én.

ESZTER Nem teljesen… majdnem. Mondhatjuk.

LACI Azta! Gratulálok! Nagyon menő!

ESZTER Köszönöm.

LACI És kijössz a bohém emberekkel?

ESZTER Persze. A csapat jó, az igazgató rugalmas, szeretek bejárni. Engem nem esz meg a fene, hogy home office-ban dolgozzam. Másrészről, míg bejárok, biztosan van munkám.

LACI Szent igaz.

ESZTER És egy operaénekes hogyan dolgozik otthonról?

LACI Hát, előadás ugye nincs. Az igazgató azt kérte, készítsünk videót, ahogyan otthon éneklünk. A rajongók mégis csak rajongók.

ESZTER És hogy haladsz a videóval?

LACI Már kész, fent van a neten.

ESZTER Meg fogom nézni.

LACI Köszi. … És karantén idején a kreatív csoport vezetője hogyan kapcsolódik ki munka után?

ESZTER Telefonálok, sorozatot nézek és kovászt nevelek, meg kenyeret sütök.

LACI Én is szeretem az ilyen kovász-dolgokat.

ESZTER Kovászt is etetsz?

LACI Persze. … Ott bent.

ESZTER Idekint nehezen menne. … És a kovászoláson kívül mivel telik a tengernyi szabadidőd?

LACI Hát… ezzel-azzal. *(sóhajt)* Ki fogsz nevetni.

ESZTER Dehogy. Nem foglak, ígérem.

LACI Én… játszom. *(kínos csend)*

ESZTER Póker?

LACI Úgy értem, számítógépes játékokkal.

ESZTER Értem. Igen, erre nem számítottam.

LACI Muszáj időnként mást is csinálni. És hát… jó vagyok benne.

GERGŐ Nem ciki ez a te korodban?

ESZTER Ez Gergő, a felső szomszéd.

LACI Tudom. *(dühösen)*

ESZTER Gergő, ez egyáltalán nem ciki. Nyilván te is játszol ilyen játékokkal, ahogy sok millió ember.

GERGŐ Játszottam, mikor kisebb voltam, de már komolyabb dolgokkal vagyok elfoglalva.

LACI Hé, te kis… *(visszafogja magát Eszter miatt)* áruld már el, miféle komoly feladatok terhelik jelentéktelen kis életed?

GERGŐ Jóslatokat olvasok, elemzek és egyesítek.

LACI *(elnevetné magát, de megtartóztatja magát)* Igen, a Föld lapos.

ESZTER Nostradamus meg hasonlók?

GERGŐ Nostradamus egy vicc. Azt magyarázol bele, amit akarsz. De a közelmúltban írt jóslatok érthetőbbek és konkrétabbak. És van egy elméletem, hogy mindegyik ugyanarról beszél. Összehangolom őket egyetlen történetté.

LACI Szerintem inkább minecraft-ozz.

ESZTER Szerintem meg izgalmasan hangzik. Mindig is szerettem a jövendöléseket, meg a próféciákat.

LACI Én is szeretem. Hogyne. … De hát ki tudja, ez a gyerek miket olvas össze?

ESZTER A mostani helyzetre mit mondanak a jóslataid? Szerepel bennük a világjárvány?

GERGŐ Az nem.

LACI Hisz jelentéktelen esemény.

GERGŐ A járvány nem, csak ami utána következik.

ESZTER Miért, mi következik?

GERGŐ Nagy és kiterjedt szegénység.

LACI Fiú, ehhez nem kellenek jóslatok.

GERGŐ A jóslatok szerint ebből a szegénységből többé nem jövünk ki. Mindenki elszegényedik. Ebből következnek a nagy bajok.

ESZTER Milyen bajok?

GERGŐ A jóslatok szerint a kormány ki akarja húzni az országot a pácból, ezért egy vakmerő nagy vállalkozásba kezd, olyan intézkedéseket vezet be, ami sok pénzt hoz, és ami ránk haragítja Európát.

LACI Ez a jelen, nem a jövő. Híreket olvasol, nem jóslatokat.

GERGŐ Nem. Európa azért haragszik meg ránk, mert tőlünk fog függeni. Ettől megnő a büszkeségünk. Ekkor Magyarország bosszút áll a nyugaton, végül pedig összefonódik a keleti hatalmakkal. Oroszokkal, kínaiakkal, törökökkel és másokkal. A magyar szavazók elbizonytalanodnak, jó-e ezt tenni. Ezért a magyar őstörténetben felerősítik a jelentőségét egy keresztény eretnekségnek, ami összeköt minket a kelettel.

LACI Ez már fáj. Ennek semmi értelme.

GERGŐ De, mert ez hatni fog. Az ország fele szívvel-lélekkel támogatni kezdi az intézkedéseket. A másik fele meg ellenezni. És akkor jönnek a tüntetések, gyújtogatások, aztán a halottak is. Sok halott. De a többi európai országban is polgárháborúk lesznek, gyújtogatások és halottak.

ESZTER Ott miért?

GERGŐ Mert már mindenütt nagy a baj. Európa elszegényedett, a szárazság pedig kibírhatatlan. Ráadásul egy égi jelenségből megjövendölik, hogy nagy katasztrófa közeleg, és hogy mit kell tenni a túlélésért. A vezetők szerint komolytalan az egész, de csak azért mondják, mert tudják, hogy már semmit sem lehet tenni. Az embereknek viszont elegük van a politikusokból.

ESZTER És hogyan kell túlélni?

GERGŐ Kertet kell művelni, meg a föld alá költözni, ilyenek. Meg lesz valami nő, aki épít egy fura szentélyt, ami alatt rejtekhely van. Sok ilyet építenek, és az alagsorban sokan megmenekülnek.

LACI *(gúnyosan)* Akkor megnyugodhatunk, nem lesz világháború.

GERGŐ Lesz, de előbb európai belháború tör ki. Mivel Európa tőlünk függ, azt fogjuk érezni, hogy mi vagyunk a világ közepe. Az uniós vezetők hiába dühöngenek, oda se figyelünk. Végül hadat üzennek nekünk. Az oroszok erre vártak, ezért figyelmeztetés nélkül azonnal megtorló hadjáratot indítanak Németország ellen. Így kezdődik.

ESZTER Ijesztő.

LACI Fiú, szerintem szerezz egy barátnőt és ijesztgesd őt.

ESZTER *(megcsörren a mobilja, megnézi, ki keresi)* Bocsánat, ezt fel kell vennem!

LACI Persze…

ESZTER Halló, te vagy az, Klári? *(bemegy a lakásba)*

LACI Hülye gyerek! Ha látod, hogy a szomszédommal beszélgetek, szűkítsd le a karantént a szobádra. Vágod?

GERGŐ Vágom.

*Laci és Gergő is távoznak. Eszter visszajön és suttogva telefonál.*

ESZTER De ezt csak neked mondom el, Klári. Képzeld, az a ribanc végleg elvágta magát. … Mert hátba szúrt, megpróbált bemártani a főnöknél. A főnök behívatott, de én kimagyaráztam magam, így a főnök végül a ribancra haragudott meg, le is szidta. Úgy hogy jó időre nyugtom lesz. … Mert jó kedvem van! … A szomszéd pasi? Képzeld, beszélgetünk az erkélyen. … Igen! És utánanéztem, milyen darabokat énekel, hogy ne legyek hülye, ha szóba kerülne. De két percnél többet nem bírtam hallgatni belőlük. … Hát, mert nagyon jó képű, keress rá a neten. Felrakott egy videót is. Most ajánlotta nekem, pedig már tegnap megnéztem. … Milyen? Lazább, mint képzeltem. Bár ezzel veszített a vonzerejéből. De legalább tudok vele beszélgetni. És sajnos így is odáig vagyok érte. … Képzeld, számítógépes játékokkal játszik. *(kuncog)* Azt mondja, valami internetes versenyen még bajnok is lett. … De, ez komoly. … Mintha kicsit hajtana rám, de lehet, hogy csak képzelődöm. … Igen, voltam. Az utolsó vécépapírt én hoztam el a boltból. Úgy hogy ez a szerencsenapom. … Rendben, puszi! (leteszi a telefont) Miért nem jön ki? Na, jó. *(bemegy)*

LACI *(telefonálva kijön)* Most ment be. … Annyira jó ez a csaj. Vajon mennyi esélyem lehet nála? Gondolj bele, ő még eljár hazulról, találkozik a munkatársaival, férfiakkal, azok egész nap nyomják neki a szöveget. Én meg senkivel se találkozom, csak őrá hajthatok, de neki nem muszáj velem beérnie. Neki ott a város, nekem meg csak az erkély marad. … Tényleg, láttad a videómat? … Igen. De csak nyolcszáz megtekintés, és ez már két napja stagnál. A többiek durván leköröztek. … Nem, nem aggódom, a társulat ragaszkodik hozzám, többen is mondták, hogy engem sose fognak kitenni. Úgy hogy minden oké. … Aha. … Bocs, le kell tennem! *(leteszi)*

*Megjelenik Eszter.*

LACI Szia, újra.

ESZTER Szia.

LACI Nyugodj meg, a srác már bement.

ESZTER Semmi baj. Csak tegnap megígértem neki, hogy végighallgatom a jóslatait.

LACI Ilyen jól ismeritek egymást?

ESZTER Szerintem Gergőt ebben a házban mindenki ismeri.

LACI Igen, szerintem az utca másik oldalán is. (nevetnek) Visszatérve a melóra… nálunk azért várhatók elbocsátások.

ESZTER Veszélybe került az állásod?

LACI Ja, nem! Nekem nincs aggódni valóm. Ragaszkodnak hozzám. … És nálatok?

ESZTER Nem lesznek elbocsátások, főleg, ha rajtam múlik, és a főnöknek is aranyszíve van. Egyébként sem válnék meg egyik beosztottamtól sem.

LACI Ezt örömmel hallom.

ESZTER Hányan nézték meg eddig a videódat?

LACI Ö… nyolcszázan. Ez ebben a műfajban soknak számít. Főleg, hogy folyamatosan nézik, ki tudja, mennyi lesz a végső nézőszám. Egy kicsit büszke is vagyok rá.

ESZTER Szerencsés ember vagy.

LACI Az vagyok, mert ma én hoztam el a boltból az utolsó csomag lisztet. Bár az utolsó guriga vécépapírról persze lemaradtam.

ESZTER Ó. Mert azt meg én hoztam el!

LACI Tényleg? *(nevetnek)*

ESZTER Ezek szerint, ha meg akarom etetni a kovászomat, tőled kell vásárolnom a lisztet.

LACI Én meg a vécépapírt fogom tőled venni. Várj… *(beszalad)*

ESZTER Mi az?

LACI *(bentről kikiáltva)* Egy pillanat!

ESZTER Mit csinálsz?

LACI *(visszasiet a liszttel)* Tessék, itt a liszt, neked adom!

ESZTER Ó… hát, nagyon kedves vagy, de az egészet nem fogadhatom el.

LACI Miért ne? Nekem nem kell, szívesen odaadom.

ESZTER És mivel eteted a kovászt?

LACI *(zavarban)* Van még. De van még lisztem. Ez legyen a tiéd. Szívesen odaadom.

ESZTER Akkor is legfeljebb a felét fogadom el.

LACI Rendben, akkor tessék, vedd ki a felét! *(átnyújtja)*

ESZTER Mindjárt jövök. *(bemegy a liszttel)*

LACI *(magának)* Haladunk.

ESZTER *(visszajön)* Tessék, két guriga vécépapír. (átnyújtja)

LACI Erre nincs szükség. Az ajándékozásban több az öröm.

ESZTER Akkor tekintsük ajándékozásnak. Ajándékot adtam, te ajándékot adtál. Köszönöm, kedves vagy.

LACI *(elfogadja)* Te is kedves vagy. Nagyon kedves. Kevés az ilyen kedves lány.

ESZTER Hogy érted?

LACI Rendesnek tűnsz, nem nyomulsz, mint a többi szép lány. Pedig te igazán szép vagy.

ESZTER Köszi.

LACI Ezért csodálkozom, hogy karantén idején a barátod miért nem akar veled összezárva lenni.

ESZTER Talán, mert nincs kivel bezárkózni. … És a te barátnőd?

LACI Nem a barátnőm. A menyasszonyom.

ESZTER Te vőlegény vagy?

LACI *(sóhajt)* Vicceltem. Nincs menyasszonyom. Se barátnőm.

GERGŐ Akkor összeköltöztök?

LACI Ezt nem hiszem el.

ESZTER Gergő, már megbeszéltük, hogy nem illik hallgatózni.

GERGŐ Ne haragudj, Eszter. Én is szeretnék beszélgetni veled. Megígérted!

ESZTER Rendben, Gergő, beszélgessünk.

LACI Biztos vagy benne?

ESZTER *(súgva)* Ha egy kicsit beszélgetünk vele a jóslatairól, megnyugszik és elmegy.

LACI Persze. *(felszól)* Kishaver, hallottad a reggeli híreket? Az oroszok megtámadták a németeket.

GERGŐ Halálra röhögtem magam. Béna viccekkel nem lehet becsajozni, Laci.

LACI *(dühösen)* Te aztán tudod.

GERGŐ Már elmondtam, az oroszok támadása a szárazság után következik, ráadásul egy politikai orvgyilkosság is megelőzi.

LACI Lelövik Kennedyt.

GERGŐ Nem. A nyugatiak felbérelnek két embert, akik leszúrják a keletiek egyik magas rangú képviselőjét.

LACI Putyint.

GERGŐ Nem tudom. Csak azt, hogy abban az évben, a nyár végén az oroszok elindítják a szövetséges hadsereget. Mások mellett talán a magyar katonaság is részt vesz benne. Mert ez egy szárazföldi hadjárat, szokványos fegyverekkel, több konvolyban.

LACI Úgy látom, szereted a világháborús filmeket.

GERGŐ Ez nem a múlt. A legijesztőbb, hogy ez valamiféle szent háborúnak tűnik, mégis mindenki meghal, aki részt vesz benne. Az első konvoly Belgrádon keresztül a muzulmán Olaszországba megy. Mert ott a muzulmánok szinte az összes katolikus papot megölték, a pápa elmenekült és kikiáltották a kalifátust.

LACI *(elneveti magát)* Na jó.

ESZTER Gergő, én is úgy hiszem, hogy egy kicsit túllendült a fantáziád.

GERGŐ Ezeket a jóslatok mondják! A többi konvoly átmenetel Németországon. Az egyik Berlinen, a másik Prágán és Frankfurton keresztül, a harmadik a Duna mentén. Éjjel-nappal, hogy mihamarább elérjék a Rajnát, a gyárakat. Nyugaton csak azok ússzák meg, akik a Dunától délre élnek, a bajorok és az osztrákok.

LACI Jó nekik.

GERGŐ Minden gyorsan történik. De Kína nem lép be a mi oldalunkon, a nyugatiak oldalán meg az amerikaiak nem. Ez európai belügy. Valójában azonban nagyon is be akarnak lépni, csak arra várnak, hogy az európaiak legyengítsék egymást. A németek egy ideig jól védekeznek, Magyarországot is lőni kezdik. Pedig a magyarok fele utolsó vérig nyugatbarát. De Prága az első város, ami elpusztul, aztán Frankfurt.

ESZTER Akkor mikor lesz a világháború?

GERGŐ Mikor Prága elpusztul, az amerikaiak is belépnek a háborúba. Azonnal vegyi fegyvert vetnek be. A sárga por mindent megéget, ami él. Embert, állatot, növényt. Ilyet szórnak le egy hosszú, széles sávban Ukrajnától Lengyelországon át a német tengerpartig, ahol az orosz konvolyok haladnak, a Fekete-tengertől az Északi-tengerig. A leszórt terület jó ideig halálos marad. A katonák feketére égnek. Ezért fogják őket úgy emlegetni, hogy a fekete sereg. A katona még vezeti a tankot, de a csontjáról már leégett a hús.

ESZTER Ez gyomorforgató.

LACI Szerintem ő élvezi.

GERGŐ Az orosz utánpótlásnak ezzel vége, a Rajna felszabadul. Az életben maradt orosz katonák eldobják a fegyvereiket, az emberektől civil ruhákat vásárolnak, nehogy felismerjék őket. És az északi tengerpart felé menekülnek, hátha úgy hazatérhetnek. De úgy se fognak. Közben Kína is beszáll a háborúba, és válaszul megszállja Alaszkát és Kanadát. De senki sem sejti, hogy az oroszok iszonyatos bosszút forralnak…

LACI Oké, oké. Mára elég. Vége.

GERGŐ De még nincs vége.

ESZTER Ne haragudj, Gergő, de most Lacival értek egyet.

GERGŐ Azt mondtad, szereted a jóslatokat.

ESZTER Igen… csak máskor folytasd, jó?

GERGŐ Ez nem igazság! *(szomorúan bemegy)*

LACI Szakember kéne neki.

ESZTER Senki se foglalkozik vele, és most azzal a kevés barátjával se találkozhat. Nem tud mit kezdeni magával.

LACI Csajozzon.

ESZTER Karantén idején?

LACI Ezek úgy is csak virtuálisan csajoznak. Azt meg karanténban is lehet. A mi generációnk bezzeg csajozna, de hát…

ESZTER Látom, nehéz a bezártság. Bánod, hogy nem csajozhatsz?

LACI Nem… nem úgy értem. Tudod, én csak egyetlen lányt keresek. Csak egy kell. De olyat eddig nem találtam.

ESZTER Nehéz lehet megfelelni neked.

LACI Dehogy. Lehet. De remélem, azért nem. Nekem a kedvesség és az őszinteség számít.

ESZTER Ez nem tűnik soknak.

LACI És te megtaláltad már a megfelelőt?

ESZTER Ha megtaláltam volna, nem volnék egyedül.

LACI Hallottam már olyat, hogy valaki megtalálta a megfelelőt, aztán gondatlanul veszni hagyta és egyedül élte le az életét. Ha őt kérdezed, azt felelné, hogy igen, már megtaláltam a megfelelőt, most mégsem élhetek vele.

ESZTER *(megcsörren a telefonja, megnézi)* Bocsáss meg, ezt most fel kell vennem!

LACI Persze. Akkor nem is zavarok. *(bemegy)*

ESZTER Szia, apa. Ne is kérdezd. Ez volt életem legdurvább munkanapja. … A főnök megkért, hogy rúgjam ki a csoport felét. Mondtam, hogy rúgja ki ő az embereket, ő a főnök. De nem, ez a csoportvezető dolga. Mondtam, hogy képtelen vagyok rá. Ő meg, hogy akkor majd megteszi más. Egyet találhatsz, kire gondolt. … Biztos, hogy összefeküdt vele. De gondoltam, nem adom magam ilyen könnyen, erőt gyűjtök és megteszem. Csoportgyűlést hívtam össze és elmondtam, hogy a csapat felét el kell bocsátani és az egészet a főnökre kentem. De ekkor jött a feketeleves. Az emberek kiborultak és engem hibáztattak, hogy rosszul vezettem a csoportot, és feleslegessé váltunk, ezért minket építenek le először. Nagy vita lett, mindenki összeveszett velem, olyan dolgokat vetettek a szememre, amikről nem is tudtam. És persze kiderült, hogy alkalmatlan vagyok bárminemű vezetői pozícióra. … Nem, mert ezzel nincs vége. Mert hiába tettem meg, a nap végén a főnök kirakott a pozíciómból. … De igen, mert állítólag pánikot keltettem, más csoportok is leálltak a munkával és néhány pótolhatatlan ember is bejelentette, hogy holnaptól már máshol dolgozik, szóval felforgattam az egész vállalatot. Bár nem hinném, hogy mindezért egyedül én vagyok hibás, mégis a ribanc lett a csoportvezető, engem meg közvetlen alá helyeztek. Ez azt jelenti, hogy ettől kezdve minden áldott nap bosszút áll rajtam. Meg vannak számolva a napjaim. Végem. … Ez van… Bocs, most le kell tennem. … Rendben, szia.

*Laci megjelenik.*

LACI Minden rendben?

ESZTER Persze. És nálad?

LACI Nálam is.

ESZTER Az jó.

GERGŐ Akkor beszélgetünk?

LACI Nem igaz.

ESZTER Gergő, most nem a legalkalmasabb.

GERGŐ De megígérted!

LACI Felmegyek és beszélek az anyjával.

ESZTER Ne, hadd mondja, aztán elmegy.

LACI Ez eddig se jött be.

ESZTER Mondjad, Gergő, de gyorsan.

LACI Sok van még hátra a világ végéig?

GERGŐ Épp az jön!

LACI Végre túl leszünk rajta.

GERGŐ Ez úgy kezdődik, hogy a szomszédaink kihasználják a nagy felfordulást és Magyarország ellen készülnek, hogy Trianont kimaxolják.

LACI Nálad minden Magyarországgal kezdődik.

GERGŐ De ez logikus! Mi a keletiek szövetségébe tartozunk, a szomszédos országok a nyugatiba, itt az alkalom, amire mindig is vártak. Ráadásul a haderőnk szénné égett az oroszokéval együtt. Úgy gondolják, már senki nem véd meg minket. De tévednek. A legnagyobb szövetségesünk Kína, és seregének senki se tud majd ellenállni, és mindenki tudni fogja, hogy a világháborút végül Kína nyeri meg.

LACI Úgy beszél, mint egy aggitátor.

GERGŐ Mi az az aggitátor?

LACI Mindegy, csak mondjad.

GERGŐ Szóval a kínaiak idejönnek, megvédenek minket és rendet tesznek a szomszédok között is, meg az egész világon. Az utolsó csata Csongrád megyében zajlik majd, a Maros-Tisza-torkolatban. De közben az oroszok elkövetik a valaha volt legnagyobb bűnt az emberiség ellen. Irtózatos bosszút állnak a nyugati világon.

LACI Atomháború, tudjuk.

GERGŐ Nem. Bevetik a történelem első geológiai fegyverét.

LACI Mi?

GERGŐ Egy felderíthetetlen repülőgép az Atlanti-óceánba dobja ezt a valamit, valahol Anglia közelében. A fegyver beszakítja a földköpenyt, és azon a helyen a tengervíz oszlopszerűen a magasba emelkedik, majd belecsap az óceánba. Ebből soha nem látott méretű szökőár indul el mindenfelé, meg földrengések. A tengerparti városoknak annyi, szerte a világon. Észak-Európa szinte teljesen megsemmisül, például Dél-Anglia és Németalföld is, de a többi helyen is csak a hegycsúcsok maradnak meg. Sok sziget és félsziget elpusztul, tengerparti városok is. Rómának is vége. De víz alá kerül New York, Kalifornia és Japán is. Csak Európa belső részei maradnak érintetlenek, főleg a Duna menti országok.

LACI Na, akkor elmondtad, ennyi volt.

GERGŐ A lényeg csak most jön!

ESZTER Jaj, ne.

GERGŐ Mert a geológiai fegyver úgy benyomja a földköpenyt, hogy brutális mennyiségű láva ömlik a tengerbe és mérgező por a levegőbe. A tengervíz meg olyan forró lesz, hogy habzani fog.

LACI *(elneveti magát)* Mint egy bé-kategóriás katasztrófafilm.

GERGŐ Nem lesz vicces, mikor a szél keletnek fordul és végigviszi a mérgező port Európán. Aki belélegzi, görcsöt kap és meghal. A két világháborúban összesen sem halt meg ennyi millió ember, amennyi ettől fog. Azok élik túl, akik földalatti rejtekhelyekre költöznek. A mérgezés az üvegen is átszivárog, ezért beragasztják az ablaküveget is, nehogy bejöjjön a halálos por. Aki kukucskál, hamarosan meghal. Elektromosságot sem szabad használni, a lámpát sem felkapcsolni. Ezért az emberek napokig bent fognak kuksolni a sötétben, gyertyával világítanak és imádkoznak. Örökkévalóságnak tűnik, de hetvenkét óra múlva elszáll a por és az emberek előjönnek. Látják majd, hogy a folyók kiszáradtak, lábbal is át lehet kelni rajtuk, a fű megsárgult, az állatok elpusztultak. Minden innivaló és ennivaló mérgezett, csak abból élhetnek, amit föld alá dugtak. Szóval Európa egy folyók nélküli, alig lakott, éhező és kicsi földrészre zsugorodik, ahol Kína az úr. Bár Kína az új nagyhatalom, bevethető hadereje neki se marad, és senki másnak. A világháború véget ér, nincs kivel és mivel harcolni.

ESZTER Rendben, Gergő, köszönjük az előadást.

GERGŐ De nem csak itt hullanak az emberek. Oroszországban a nép fellázad a vezetőik ellen.

LACI Gergő!

GERGŐ Moszkvában brutális fosztogatás és mészárlás kezdődik, az utcán annyi halott van, hogy nem tudják eltakarítani. Az orosz vezetők sorban követnek el öngyilkosságot…

LACI Nem hallottad?

GERGŐ *(dühösen)* De Eszter megígérte!

ESZTER Igen, Gergő, és meg is hallgattalak.

GERGŐ De még nincs vége.

ESZTER Később befejezed.

GERGŐ Szemetek vagytok!

ESZTER Hogy mondhatsz ilyet?

LACI Leszedlek onnan, ha nem fogod be!

GERGŐ És hazugok vagytok! Jóskát ma rúgták ki a társulatból. A videója is egy kalap szar. És semmit se tud a kovászolásról, nincs is kovásza, sosem volt neki.

ESZTER Tessék?

GERGŐ Eszternek fingja sincs a komolyzenéről, hallgatni se bírja! A legrosszabb csoportvezető a világon, a beosztottjai utálják, csak azért lett vezető, mert a főnöke bele van zúgva. És egyébként őt is ma rúgták ki. Mindketten hazudtok, egyfolytában. Nekem is csak hazudtok. (dühösen távozik)

LACI Kis rohadék.

ESZTER Ez a gyerek hülye. Bocsáss meg… (bemegy)

LACI A rohadt életbe. Eszter! Eszter! Csak mondani szeretnék valamit! Megtennéd, hogy kijössz?

*Eszter visszajön.*

LACI Csak annyit szeretnék mondani, hogy Gergő nem mondta jól. Engem csak átmenetileg tettek ki. Azt mondták, ha megint lesz pénz, azonnal visszavesznek.

ESZTER Engem sem rúgtak ki. Csak a csoportvezetői posztról váltottak le.

LACI Az is elég baj. De legalább van állásod! Szerencsés vagy, hogy…

ESZTER Nem mondtam igazat. Tényleg kirúgtak. Az új csoportvezetőm. Alig, hogy megkapta a pozíciómat, kitette a szűröm.

LACI Oh, sajnálom.

ESZTER Tényleg nem kovászolsz?

LACI Sajnálom. … Tényleg gyűlölöd az operát?

ESZTER Sajnálom, de nem jön be. … Tényleg videójátékozol?

LACI Igen. És jó vagyok benne.

ESZTER Kár.

LACI Tényleg odáig vagy a hülye jóslatokért?

ESZTER Igen. Mindig is így volt.

LACI Kár. … Bevallom, nem számítottam erre a fordulatra. Én egy őszinte lányt kerestem…

ESZTER *(dühösen rávágja)* Tudom.

LACI …miközben én se vagyok őszinte ember. És ez nem fair. Most akaratom ellenére őszintének kell lennem egy olyan lányhoz, aki ráadásul be is jön nekem.

ESZTER Nem muszáj.

LACI Már úgy se tehetek mást. És bevallom, tetszik a szitu.

ESZTER A szitu kínos. Mi benne a jó?

LACI Hogy ennyire őszinte lehetek egy lányhoz. Van benne valami felszabadító. És az külön jó, hogy ez a lány te vagy.

GERGŐ Akkor elmondhatom a történet végét?

LACI És megint itt van.

ESZTER Gergő. Nem alkalmas. Sose volt alkalmas. Az előző után meg pláne nem alkalmas.

GERGŐ De megígérted, hogy végig mondhatom. Mégis elhajtottál.

ESZTER És te ezen csodálkozol.

GERGŐ Te be szoktad tartani, amit ígérsz.

LACI Gergő! Hidd el, én megértem és elfogadom, hogy nyomorék vagy, ezért te is értsd meg és fogadd el, hogy nekünk komoly megbeszélnivalónk van, amiben a részvételed nem kívánatos. Te csak egy felső szomszéd vagy, nincs szükségünk rád, nem vagy az életünk része, nem kell veled beszélgetnünk.

ESZTER Azért időnként szörnyen érzéketlen tudsz lenni.

LACI De hát mi rosszat mondtam? Csak az igazat mondom.

GERGŐ Komoly megbeszélnivaló? A bimbózó szerelem?

LACI Ne okoskodj, sosem volt csajod, nem tudod, miről beszélsz.

GERGŐ Fárasztóak vagytok! Hisz mindig a másikról áradoztok, bárkivel is beszéltek. Hogy, jaj, Laci annyira jóképű, meg haver, Eszter annyira dögös! Folyton lesitek, mikor jön ki a másik az erkélyre. Én még két ilyen begerjedt embert nem láttam.

ESZTER Jaj, Gergő! Fogd már be! Tudod mi vagy? Egy antiszociális csökevény!

LACI Időnként szörnyen érzéketlen tudsz lenni.

ESZTER Érett módon vágtál vissza.

GERGŐ Mit kínlódtok? Könyörgöm, mindkettőtöket kirúgtak, egész nap itt kerülgetitek majd egymást az erkélyen, gyakorlatilag egymással fogtok élni. Olyanok vagytok, mint két óvodás.

ESZTER Inkább nyomd a horrort és tűnj el!

GERGŐ Ez az! Szóval ott tartottam…

LACI Atyám, meddig még?

ESZTER Végig mondja és elmegy, a végére ér és akkor eltűnik.

GERGŐ Európának vége, összezsugorodik és behódol Kínának. Három európai nép alkotja az új Európát: a bajor, az osztrák és a magyar. Pedig közülük is bőven hullottak az emberek. Egyébként főleg nők maradnak életben.

LACI Álmodozz csak.

GERGŐ A pápa visszatér és megkoronázza a bajor, az osztrák és a magyar királyt.

LACI Ez már fantazi.

GERGŐ De hiába, mert az új peremterületeken se inni, se ennivaló. A megoldást a magyar király hozza, mikor a Duna vize ismét megdagad és beindítja a földművelést. A folyón fogják szállítani az osztrákoknak és a bajoroknak az ennivalót. Először a maradék európaiakat átköltöztetik a hatékonyabb élelmezés érdekében, de végül mindenki földet fog művelni, ellátja magát, mint régen, államra nem igen lesz szükség, és mindenki oda költözik, ahová akar, azt a földet műveli, amelyiket akarja. Annyi a hely, hogy képtelenség belakni. Olyan nagy jólét lesz, hogy a túlélők azt mondják, hogy ez jobb világ, mint ami elveszett.

LACI A földet túrva, térdig a trágyában? Kötve hiszem.

GERGŐ Elolvad az északi sark, télen nem lesz hó, csak levélhullás. Az Atlanti óceánban történtek miatt olyan új tudományos felfedezések jönnek, hogy a történelmet újra kell írni és a tudományos tételeket érvényüket vesztik.

LACI Ennyi baromságot.

GERGŐ Kína nem csak gazdasági, hanem a világ vallási vezetőjévé is válik. Mert egy újfajta kereszténységet terjeszt el a világon, amely tudományos alapossággal feltárja a túlvilágot, az élet és a halál dolgait. A művészet is megváltozik, mert az emberek nem félnek többé a haláltól. Vége.

ESZTER *(kis csönd)* Mit mondott?

LACI Vége. Megtalálta a végét.

ESZTER Oh. Hát akkor…

GERGŐ Tovább is van, de az már túl meredek volna nektek.

LACI Oké, Gergő. Igazad van. Meghallgattunk. Minden jót.

ESZTER Viszlát, Gergő! *(Lacihoz)* Ünnepeljük meg.

GERGŐ Ennyi? Hát nem is tetszett?

ESZTER *(nagyot sóhajt)* Gergő! Nagyon érdekes volt. Ilyenekről még életemben nem hallottam, a neten sem olvastam sehol még hasonlót sem. Érzékletesen adtad elő, a történeted miatt egy katasztrófa filmben érezzük magunkat. Köszönjük. Ünnepélyesen bejelentem, hogy a zsűri kilenc egész kilenc pontot adott az előadásra. Viszontlátásra. … Akkor rendben vagyunk?

GERGŐ Igen. … Sziasztok. *(szomorúan bemegy)*

ESZTER Ugye, nem voltam vele túl rideg?

LACI Szerintem nem veszi be, hogy még mindig kedveled.

ESZTER Én is attól tartok.

LACI *(rövid csend)* Lehetne, hogy… Eladhatnám neked a maradék lisztemet is?

ESZTER Nincs több felesleges vécépapírom. Sajnálom.

LACI Arra gondoltam, hogy ezúttal egy csókot vennék az árából. Már, ha eladó.

ESZTER Nem, nem eladó. Ilyesmit nem lehet megvásárolni. … Csak ajándékozni. Annak, akinek akarom.

LACI Tudom, hogy nem volt jó az indítás, a kínos pillanatokat is restellem, és lehet, hogy most úgy döntöttél, többé nem állsz velem szóba, de mindezek ellenére lennél olyan kedves hozzám és elárulnád nekem, mit kell tennem, hogy egy ilyen meseszép ajándékról ne csak álmodozzak, hanem méltóvá is válhassak rá?

ESZTER Talán nem is kell sokat tenned.

LACI Mit tegyek? Megteszem.

ESZTER *(az erkély szélére húzódik)* Csak gyere egy kicsit közelebb.

*Laci odalép és elcsattan a csók. Még egy.*

LACI Köszönöm a megtiszteltetést.

ESZTER De ha nem akarod, hogy ezt megbánjam, hozd a lisztet!

LACI Várj… akkor mégis vásároltam a csókot?

ESZTER Ajándékba adtam. Ahogy te is a lisztet.

GERGŐ Szerintem meg felelőtlenek vagytok. Járvány idején szaporítjátok a baktériumokat.

*Sötét*